ไฟแนนซ์ทูเดย์
...น่าเห็นใจข้าราชการที่จำใจทำงานรับใช้นักการเมืองที่มุ่งแต่จะหาเสียง ไม่สนใจอะไรผิดอะไรถูก
1 มี.ค. 2556

...น่าเห็นใจข้าราชการที่จำใจทำงานรับใช้นักการเมืองที่มุ่งแต่จะหาเสียง ไม่สนใจอะไรผิดอะไรถูก 
จู่ๆ ปลัดกระทรวงพาณิชย์เสนอขอหั่นราคารับจำนำข้าวเหลือ 1.3-1.5 หมื่นบาทต่อตัน เพราะต้องการให้ราคาจำนำสะท้อนความเป็นจริง ขณะที่ก่อนหน้านี้ ธ.ก.ส. เคยเสนอให้ใช้เกณฑ์เก่าคือการกำหนดเพดานจำนำไว้ที่ครัวเรือนละ 25 ตัน เพื่อช่วยเกษตรรายย่อยจริงๆ แต่กลับถูกตีตกไป 
...วันนี้จะเห็นว่าโครงการรับจำนำข้าวเริ่มถังแตก เพราะขาดสภาพคล่องจากการจ่ายเงินเกินตัว ล่าสุด คลังวิ่งวุ่นเรื่องเงินกู้ ให้ ธ.ก.ส. ไปจำนำข้าว แต่แหล่งเงินอย่างธนาคารพาณิชย์กลับส่ายหัวไม่สนใจ เพราะผลตอบแทนให้แค่ 3% กว่าๆ นั่นไม่น่าสน เมื่อเทียบกับไปลงทุนใน Bid Bond ที่ดอกเบี้ยสูงกว่าแถมยังเปลี่ยนมือง่ายกว่า 
...ที่ผ่านมาได้ข่าวว่า กิตติรัตน์ ณ ระนอง รมว.คลัง ไปจีบธนาคารกรุงไทย ขอกู้เงินอีก 5 หมื่นล้านบาท เพื่อมาจำนำข้าว แต่กลับไม่ได้รับไฟเขียว เพราะบอร์ดกรุงไทยเองยืนยันเรื่องรักษาสัดส่วนการปล่อยสินเชื่อในโครงการรัฐ เนื่องจากที่ผ่านมากรุงไทยถือว่าเป็นผู้ให้กู้รายใหญ่ยอดเหยียบหลักแสนล้านบาทไปแล้ว 
...ทำให้ธนาคารออมสินซึ่งเป็นอีก 1 ขาใหญ่ ที่ให้กู้อุ้มโครงการรับจำนำข้าวมาแล้วกว่า 1 แสนล้านบาทเช่นกัน ถูกจับตาว่าจะถูกกระทรวงการคลังบีบให้อุ้มจำนำข้าวอีก 5 หมื่นล้านบาทหรือไม่ งานนี้ต้องวัดใจออมสิน ว่าจะยอมควักสภาพคล่องมาโปะจำนำข้าวนาปีรอบนี้อีกหรือไม่ เพราะใช่ว่ากู้รอบนี้แล้วจะจบ ยังเหลือจำนำข้าวนาปรังที่กำลังจะเริ่มในเดือน เม.ย.นี้ ซึ่งเชื่อว่าอาการจะน่าเป็นห่วงกว่ารอบนี้แน่นอน